S-764/2011

Mál þetta, sem dómtekið var 26. júlí 2011, er höfðað með ákæru útgefinni af ríkissaksóknara 11. júlí 2011 á hendur B-kk-þgf P-kk-þgf, kt. […], Ægisgrund 10, Garðabæ, fyrir eftirtalin brot:

I.

Stórfellt fíkniefnalagabrot, með því að hafa mánudaginn 13. júní 2011 staðið að ólögmætum innflutningi á 3.843 grömmum af amfetamíni, ætluðu til söludreifingar í ágóðaskyni. Ákærði tók á móti fíkniefnunum frá óþekktum aðila í Rotterdam í Hollandi mánudaginn 6. júní 2011 og flutti þau til landsins með flutningaskipinu Goðafossi, með því að notfæra sér aðstöðu sína sem háseti á skipinu, og eftir að skipið lagði að höfn í Reykjavík að kvöldi hins 13. júní bar hann fíkniefnin í land og setti þau í aftursæti bifreiðarinnar NY-961, þar sem lögregla fann þau skömmu síðar við leit.

Þetta er talið varða við 173. gr. a almennra hegningarlaga nr. 19/1940, sbr. 1. gr. laga nr. 64/1974 og 1. gr. laga nr. 32/2001.

II.

Umferðarlagabrot, með því að hafa í sama skipti og greinir í I. lið ákæru, ekið bifreiðinni NY-961, án þess að hafa gild ökuréttindi.

Þetta er talið varða við 48. gr. umferðarlaga nr. 50/1987, sbr. 3. gr. laga nr. 132/2003.

Þess er krafist að ákærði verði dæmdur til refsingar og greiðslu alls sakarkostnaðar. Jafnframt er þess krafist að gerð verði upptæk framangreind fíkniefni, 3.843 grömm af amfetamíni, sem hald var lagt á, samkvæmt 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni.

Ákærði krefst vægustu refsingar er lög leyfa og þess að hún verði skilorðsbundin að öllu leyti eða að hluta. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Við ákvörðun refsingar ákærða ber að líta til þess að um er að ræða mikið magn hættulegra fíkniefna af afar miklum styrkleika, en samkvæmt matsgerðum rannsóknastofu Háskóla Íslands í lyfja- og eiturefnafræði var styrkur amfetamínbasa í efnasýnum á bilinu 68-70%, sem samsvarar 92-98% af amfetamínsúlfati. Í matsgerðum rannsóknastofunnar kemur jafnframt fram að sýni hafi verið mjög rök og klesst og þau lést mikið við þurrkun. Ákærði hefur skýlaust játað brot sín og er það virt honum til málsbóta. Einnig ber að líta til þess að ekki er annað komið fram í málinu en að ákærði hafi verið svokallað burðardýr og samkvæmt sakavottorði ákærða hefur hann ekki áður gerst sekur um refsiverða háttsemi. Að öllu þessu virtu og með hliðsjón af 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í þrjú ár. Til frádráttar refsingu kemur gæsluvarðhald sem ákærði hefur sætt frá 14. júní 2011. Vegna alvarleika fíkniefnabrots hans er ekki unnt að skilorðsbinda refsingu hans að neinu leyti.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 3.843 grömm af amfetamíni.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, alls 651.375 krónur. Samkvæmt yfirliti um sakarkostnaði er útlagður kostnaður samtals 155.623 krónur. Þóknun verjanda þykir hæfilega ákveðin, með hliðsjón af tímaskýrslu, 445.000 krónur, að virðisaukaskatti meðtöldum. Þá er um að ræða aksturskostnað verjanda að fjárhæð 50.752 krónur.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, B-kk-nf P-kk-nf, sæti fangelsi í þrjú ár. Til frádráttar refsingu kemur gæsluvarðhald sem hann hefur sætt frá 14. júní 2011.

Ákærði sæti upptöku á 3.843 grömmum af amfetamíni.

Ákærði greiði 651.375 krónur í sakarkostnað, þar með talda 445.000 króna þóknun skipaðs verjanda síns, L-kk-ef R-kk-ef héraðsdómslögmanns, og aksturskostnað að fjárhæð 50.752 krónur.

S-kvk-nf B-kvk-nf